als_Latn dik_Latn sag_Latn
Asport – Trajneri i Zvicrës, Otmar Hitzfeld, është shprehur tejet i kënaqur pas fitores në transfertë ndaj Sllovenisë.
Ndonëse para këtij takimi ai kishte pohuar se do të kishte qenë i kënaqur edhe nëse ekipi i tij do të barazonte, pas 0-2 në Lubjanë, Hitzfeld ka komplimentuar lojën e skuadrës së tij. “Duhet t’i përgëzoj pa masë lojtarët e mi për lojën që zhvilluan ndaj Sllovenisë. I dominuam në çdo aspekt dhe e merituam denjësisht këtë fitore.
E nisëm mjaft mirë këtë fazë kualifikimesh, të cilën dua që ta vazhdojmë me këtë ritëm edhe në takimet e tjera. Sigurisht, nëse do të gjeja një notë negative në këtë përballje, do të thosha kartoni i kuq i marrë nga kapiteni ynë, Trankuilo Barneta. Ai është një lojtar i rëndësishëm për këtë skuadër dhe mungesa e tij në ndeshjen ndaj Shqipërisë na penalizon disi. Gjithsesi, unë e kam menduar edhe zëvendësuesin e tij”, – ka pohuar fillimisht Hitzfeld. Më tej, tekniku gjerman i Zvicrës ka bërë një koment edhe për ndeshjen me Shqipërinë.
“Fituam tri pikë të rëndësishme në një fushë shumë të vështirë dhe tani motivimet nuk na mungojnë për të bërë të njëjtën gjë edhe ndaj Shqipërisë. Gjithsesi, s’duhet të harrojmë se edhe Shqipëria e fitoi ndeshjen e parë në fushën e vet, duke treguar se po kalon një formë të mirë, ndaj nuk e shikoj si shumë të lehtë edhe këtë përballje të dytë. megjithatë ne do të futemi në fushë vetëm për tri pikë”, – ka përfunduar Hitzfeld. Momentalisht Shqipëria kryeson grupin me tri pikë, falë golavarazhit më të mirë kundrejt Zvicrës dhe Islandës.
You must be logged in to post a comment Login
als_Latn als_Latn als_Latn als_Latn eng_Latn